Tari Jurit Ampil Kridha Warastra

Tari Jurit Ampil Kridha Warastra èngghi panèka tarian klasik sè asalna dâri Kottha Salatiga sè aghâmbhârraghi pasukan ghârwâ ampil (sèller) dâri Mangkunegara I otabâ Radèn Mas Said (Pangèran Samber Nyawa) dhalem Pajhânjhiian Salatiga. Tarian panèka aghâdhuwân ma'na, èngghi panèka jurit sè artèna "prajurit", ghârwâ ampil sè artèna "sèller", bân warastra sè artèna "gendèwa". Sacara umum, tarian gâpanèka aghâmbhârraghi pasukan sèller dâri Mangkunegara I dhalem Pajhânjhiian Salatiga sè èlaksana'aghi tangghâl 17 Maret 1757, è ka'dimma sabbhân pèhak (Hamengkubuwana I, Pakubuwana III, bân Mangkunegara I) asapakât ka'angghuy ngibâ bân nonjhu'aghi kakowadân pasukan èpon, bân Mangkunegara I nonjhu'aghi pan-bârâmpan bregada (kasatuwan prajurit) sè èbâkta, sala sèttongnga èngghi panèka Jurit Ampil, kasatuwan prajurit potrè para sèllerra.

Tarian gâpanèka kagolong minangka tarian leppas, artèna kèngèng ètampillaghi sacara akalompo' (beregu), apasangan, bân kadhibi' (tunggal). Unsur klasik tarian gâpanèka bâdâ dhalem gherra', iringngan laghu, pakoyan, bân tata rias, namong samangkèn ampon èpadhuwaghi sarèng unsur-unsur anyar sè noro' parkembângan jhaman. Tarian panèka jhughân aropa'aghi padhuwân dâri tari klasik gaya Surakarta bân tari rakyat, sè bânnya' ngala' gherra'an dâri tari Prajuritan. Iringngan musik è dhalemma aghuna'aghi gamelan Jhâbâ laras pèlog sè alipudhi gender, kendhâng, demung, saron, kenong, kempul, bân gong, dhinèng bhângon ghendhingnga èngghi panèka lancaran, srepeg, bân palaran.

Pakoyan otabâ ageman sè èyangghuy dhalem tarian gâpanèka èngghi panèka pakoyan prajurit potrè kalabân obu' sè ègellung kènnè' bân aghuna'aghi mahkota abârna kaemmasan. Kalambi otamana abârna biru lengngen pèndâ' kalabân hiyasan emmas, sabuk, bân dodot, samentara sarwalla satotot sokoh. Ka'angghuy sanjhâtana aghuna'aghi jemparing (panahan), endhong, nyenyep, gendèwa, bân cundrik, sarta tata rias para paraghâ aghâdhuwân tojjuwân ka'angghuy abhânto pambentughân karakter bân panjiwâ'ân dâri sorang prajurit.

 Sombher